《送章邦杰移家馀杭包家山》
宋代·贺铸

九江贤令尹，千载两相望。昔也陶彭泽，今之章瑞昌。

拂衣置五陶，高兴挹羲皇。避俗陶无悔，达生吾与章。

渊明三径荒松菊，我携一瓢寓僧屋。渊明乞食踵人门，我卖神丸办蔬粥。

渊明为酒接休元，我每移书谢州牧。渊明纸笔课儿曹，我子长歌紫芝曲。

萧闲门户十三年，尚畏尘缘生处熟。行将卜隐包家山，誓与苍生鍊大还。

愿君门外诛榛菅，来者勿拒容跻攀。镜湖遗老老且孱，犹堪护鼎诃神奸。

功成拔宅自仙去，唯馀井臼留人间。

作者简介：贺铸(1052～1125) 北宋词人。字方回，号庆湖遗老。汉族，卫州（今河南卫辉）人。宋太祖贺皇后族孙，所娶亦宗室之女。自称远祖本居山阴，是唐贺知章后裔，以知章居庆湖（即镜湖），故自号庆湖遗老。